[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.7.2009

COM(2009) 377 окончателен

2009/0103 (CNS)

Предложение за

РЕГЛАМЕНТ НА СЪВЕТА

за отмяна на някои остарели актове на Съвета в областта на Oбщата селскостопанска политика

ОБЯСНИТЕЛЕН МЕМОРАНДУМ

Редица актове, които бяха приети през последните десетилетия, вече не произвеждат последици, но са все още в сила. Те са остарели поради временния си характер или поради факта, че съдържанието им е отразено в последващи актове. Някои от мерките, свързани с присъединяването на новите държави-членки, не са актуални след тяхното присъединяване. Европейският парламент, Съветът и Комисията се договориха в Междуинституционалното споразумение за по-добро законодателство, че законодателството на Общността следва да бъде актуализирано и намалено чрез отмяна на актове, които вече не се прилагат[1]. Актове, които вече не са от значение, следва да бъдат отстранени от достиженията на правото на Европейската общност с цел да се увеличи прозрачността и правната сигурност на нейното законодателство.

Комисията отстрани някои остарели актове от достиженията на правото на ЕО — една част от тях — посредством обичайната процедура за отмяна, а друга част — чрез обявяване на съответните актове на Комисията за остарели. Неотдавна Комисията обяви за остарели 250 акта, свързани със селското стопанство[2]. В своето съобщение „Опростената Обща селскостопанска политика (ОСП) за Европа — успех за всички“ от 18 март 2009 г. Комисията потвърди намерението си да „прочисти“ актовете, съдържащи разпоредби, свързани със селското стопанство[3]. Настоящото прдложени е предвидено в „Пълзящата“ програма за опростяване, приета в рамките на прилагането на стратегията на Комисията за опростяване на регулаторната среда, актуализирана неотдавна — документ COM (2008) 712, Приложение 2 към Законодателната и работна програма на Комисията за 2009 г.

Комисията се спря на няколко акта на Съвета, свързани с Общата селскостопанска политика, които вече не произвеждат последици. Комисията не е оправомощена да обявява за остарели актове на Съвета. В интерес на правната сигурност Комисията предлага изброените в предложението актове да бъдат отменени от Съвета.

2009/0103 (CNS)

Предложение за

РЕГЛАМЕНТ НА СЪВЕТА

за отмяна на някои остарели актове на Съвета в областта на Oбщата селскостопанска политика

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално членове 36 и 37 от него,

като взе предвид предложението на Комисията[4],

като взе предвид становището на Европейския парламент[5],

като има предвид, че:

(1) Подобряването на прозрачността на правото на Общността е основен елемент на по-добрата законодателна стратегия, която се прилага от институциите на Общността. В този контекст е подходящо да се премахнат от действащото законодателство тези актове, които вече нямат реален ефект.

(2) Следните регламенти и решение във връзка с Общата селскостопанска политика са остарели, въпреки че формално все още са в сила:

- Регламент (ЕИО) № 2602/69 на Съвета от 18 декември 1969 година относно запазването на процедурата на Управителните комитети[6]. Посоченият регламент не е актуален, тъй като съдържанието му е отразено в последващи актове;

- Регламент (ЕИО) № 922/72 на Съвета от 2 май 1972 година за определяне на общите правила за предоставяне на помощ за копринени буби за 1972—1973 година на отглеждане[7]. Посоченият регламент вече не е актуален поради това, че се отнася единствено до 1972 и 1973 година;

- Регламент (ЕИО) № 3570/90 на Съвета от 4 декември 1990 година относно дерогациите по отношение на статистическите проучвания в селското стопанство в Германия във връзка с обединението на Германия[8]. Горепосоченият регламент вече не е актуален, тъй като бе предвидено да се прилага през преходния период след обединението на Германия;

- Регламент (ЕИО) № 2611/95 на Съвета от 25 октомври 1995 година за установяване на възможността за предоставяне на национална помощ като компенсация за загуби на селскостопански приходи, причинени от валутни промени в други държави-членки[9]. Посоченият Регламент вече не е актуален, тъй като се отнася до възможността за предоставяне на помощ за тригодишен период, като крайният срок за нотифициране от страна на държавите-членки е 30 юни 1996 г.;

- Регламент (ЕО) № 1107/2007 на Съвета от 26 септември 2007 година за дерогация от Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители по отношение на оставянето под угар за 2008 г.[10] Посоченият регламент вече не е актуален, поради това, че се отнася единствено за 2008 година.

- Решение на Съвета 85/360/ЕИО от 16 юли 1985 г. относно преструктурирането на системата за проучвания в селското стопанство в Гърция[11]. Посоченото решение вече не е актуално поради това, че се отнася до периода 1986—1996 г.

(3) За повече правна сигурност и яснота тези остарели регламенти и решение следва да бъдат отменени,

ПРИЕ НАСТОЯЩИЯ РЕГЛАМЕНТ:

Член 1

Регламенти (ЕИО) № 2602/69, (ЕИО) № 922/72, (ЕИО) № 3570/90, (ЕО) № 2611/95 и (ЕО) № 1107/2007, както и Решение 85/360/ЕИО се отменят.

Член 2

Настоящият регламент влиза в сила на третия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател[pic][pic][pic][pic][pic][pic][pic][pic][pic][pic][pic][pic]

[1] OВ C 321, 31.12.2003 г., стр. 1.

[2] OВ C 30, 6.2.2009 г., стр. 18.

[3] COM(2009) 128 окончателен от 18.3.2009 г.

[4] OВ С […], […] г., стр. [...].

[5] OВ С […], […] г., стр. [...].

[6] ОВ L 324, 27.12.1969 г., стр. 23.

[7] ОВ L 106, 5.5.1972 г., стр. 1.

[8] OВ L 353, 17.12.1990 г., стр. 8 .

[9] OВ L 268, 10.11.1995 г., стр. 3 .

[10] OВ L 253, 28.9.2007 г., стр. 1.

[11] OВ L 191, 23.7.1985 г., стр. 53.